pWrapPolygonVertices8;7;(5527,0);(5527,12000);(0,12000);(0,21576);(21606,21576);(21606,0);(5527,0);fBehindDocument1
Pieksämäellä 22.1.2008

PIEKSÄMÄEN KAUPUNGINHALLITUS

Juha Nousiainen apulaiskaupunginjohtaja

Jorma Lohi kaupungin lakimies

PIEKSAMAEN KAUPUNKI
Pertinkuja 1, PL 125, 76101 PIEKSÄMÄKI Puh. (015) 788 2111, fax (015) 788 2900 Email: etunimi.sukunimi@pieksamaki.fi
Oikeusministeriö Oikeushallinto-osasto PL 25
00023 VALTIONEUVOSTO
=
LAUSUNNON ANTAMINEN OIKEUSMINISTERIÖN TYÖRYHMÄN MIETINNÖSTÄ KÄRÄJÄOIKEUSVERKOSTON KEHITTÄMINEN
Pieksämäen kaupunki esittää mietinnöstä seuraavan lausunnon:

Pieksämäen kaupunki kuuluu Pieksämäen käräjäoikeuteen, jolla on pääkanslia ja istuntopaikka Pieksämäen kaupungissa. Työryhmän ehdotuksen mukaan Pieksämäen käräjäoikeus lakkaisi ja se liitettäisiin Mikkelin käräjäoikeuteen. Pieksämäellä olisi siirtymäkauden, noin 2-4 vuotta, siirtymäkauden sivukanslia siihen saakka, kunnes Mikkeliin käräjäoikeuteen saataisiin lisätiloja. Käräjien istuntopaikka säilyisi kuitenkin Pieksämäellä.

Pieksämäen kaupunki on sitä mieltä, että Pieksämäen kaupungissa tulisi edelleen säilyä itsenäinen Pieksämäen käräjäoikeus. Käräjäoikeuden alueen ihmiset ja yhteisöt ovat tottuneet saamaan oikeuspalvelut heitä lähellä olevalta oikeudelta jo vuosikymmenien ajan. Kanslia- ja haastemiespalveluiden siirtyminen Mikkeliin keskimäärin noin 80 kilometrin päähän vaikeuttaisi tai ainakin heikentäisi oikeuspalveluiden saatavuutta. Seurauksena olisivat myös kohonneet asioimiskustannukset mm. matkakustannusten ja ajanhukan vuoksi.

Käräjäoikeuksien pudottamista maamme nykyisestä 54:stä 25:een on mietinnössä perusteltu mm. taloudellisilla näkökohdilla. Pieksämäen käräjäoikeuden osalta taloudellisia säästöjä on vaikea nähdä. Valtio rakennutti Pieksämäen oikeus- ja poliisitalon vuonna 1993. Käräjäoikeudella on asianmukaiset ja toimivat tilat ko. rakennuksessa huoneistoalaltaan n. 650 m2. Sitä vastoin työryhmänkin mielestä uudistuksen toteutuminen mietinnössä tarkoitetulla tavalla vaatisi Mikkelin käräjäoikeudelle lisätilantarpeen. Mikäli henkilökunnan määrässä ei tapahdu vähennystä, säästöjen syntyminen näyttää epätodelliselta.